J E G Y Z Ő K Ö N Y V

Készült: Inke Község Önkormányzat Képviselő-testületének 2008. november 18-án 17 órakor megtartott nyílt képviselő-testületi üléséről. 
Az ülés helye: Polgármesteri Hivatal tárgyalóterme Inke, Kanizsai u. 6.
Jelen vannak: a mellékelt jelenléti íven szereplők
Igazoltan távol maradt: Varjas Józsefné, Molnár Tibor képviselők
Meghívottként jelen van: -------------

Rózsa Sándor polgármester: köszönti a megjelenteket 17.00 órakor és megállapítja, hogy az ülés határozatképes a megválasztott tíz települési képviselő nyolc közül (8) fő jelen van, valamint azt, hogy a képviselő-testület ülése a hatályos jogszabályok előírásainak és az SZMSZ-nek megfelelően került összehívásra.
Tájékoztatja a képviselőket, hogy az Ötv. 17. § (1) értelmében az ülésről jegyzőkönyv készül.
Jegyzőkönyv-hitelesítőknek felkéri Karsai György és Dr. Fliszár Mária képviselőket. 
Ismerteti a meghívóban közölt napirendi pontokat. 
A képviselő-testület 8 igen szavazattal az alábbi napirendet elfogadta.

Napirendi pontok:

Nyílt ülés:

1.)	Az önkormányzat 2008. I-III. negyedévi gazdálkodásáról beszámoló
     Előadó: Rózsa Sándor polgármester

2.)	Az önkormányzat 2009. évi költségvetési koncepciójának megtárgyalása
     Előadó: Rózsa Sándor polgármester

3.)	A Csurgó Kistérségi Többcélú Társulás 2008. évre vonatkozó belső ellenőrzési ütemtervének elfogadása
     Előadó: Rózsa Sándor polgármester

4.)	A szennyvízcsatorna beruházásra vonatkozó hitelszerződések módosítása
Előadó: Rózsa Sándor polgármester

5.)A „Jézus Szíve Szeretetotthon” tartós bentlakásos intézményben fizetendő térítési díjról szóló 3/2007. (II.15.) számú rendelet hatályon kívül helyezésről szóló rendelet elfogadása
     Előadó: Rózsa Sándor polgármester

     6.)Egyebek

1.) Az önkormányzat 2008. I-III. negyedévi gazdálkodásáról beszámoló

Rózsa Sándor polgármester: az írásos beszámoló kiküldésre került, részletesen ismerteti azt. / A beszámoló a jegyzőkönyvhöz mellékelve./ 

Inke Község Önkormányzat Képviselő- testülete 8 igen szavazattal, egyhangúlag az alábbi határozatot hozta. 

Inke Község Önkormányzat Képviselő-testületének
130/2008.(11.18.) számú határozata:
Inke Község Önkormányzat Képviselő-testülete az önkormányzat 2008. I-III. negyedévi gazdálkodásáról szóló beszámolót elfogadja.

2.)	Az önkormányzat 2009. évi költségvetési koncepciójának megtárgyalása

Rózsa Sándor polgármester: az írásos előterjesztés és határozati javaslat kiküldésre került, ismerteti azt. A jövő évi működés nagyon nehéz lesz, a tervek szerint az önkormányzatok jóval kevesebb normatív támogatásban fognak részesülni, mint a korábbi években. Meg kellene őriznünk a lehetőségekhez képest a biztonságos működést. Nagyon sok fejlesztésre szükség lenne, de sajnos forráshiány miatt nem tudunk pályázatot benyújtani. A kiküldött határozati javaslat szerint is elsősorban a biztonságos gazdálkodás feltételeit kell megteremteni, a dologi kiadásokat minimális szintre csökkenteni.

Inke Község Önkormányzat Képviselő- testülete 8 igen szavazattal, egyhangúlag az alábbi határozatot hozta. 

Inke Község Önkormányzat Képviselő-testületének
131/2008.(11.18.) számú határozata:
Inke Községi Önkormányzat Képviselő-testülete megtárgyalta és elfogadja a 2009. évre beterjesztett költségvetési koncepcióját. A költségvetési tervező munka és a határozattervezet előkészítése során az alábbi alapelvek érvényesülnek:
•	A Inke Községi Önkormányzatának és költségvetési szervének biztonságos gazdálkodási feltételeinek megteremtése.
•	A közalkalmazottak személyi juttatásait és a köztisztviselők illetményalapját az elfogadásra kerülő költségvetési törvényben és más jogszabályokban kötelezően előírtak szerint biztosítja az Önkormányzat.
•	A dologi kiadások tervezésénél csak a legszükségesebb kiadásokat tudja biztosítani az Önkormányzat.
•	A fejlesztési elképzelésekhez igazodva és az Önkormányzat pénzügyi lehetőségeihez mérten biztosítja a pályázatokon való részvételt.
Felelős: Rózsa Sándor polgármester
Papné Szabó Mónika jegyző
Határidő: értelem szerint

3.)	A Csurgó Kistérségi Többcélú Társulás 2008. évre vonatkozó belső ellenőrzési ütemtervének elfogadása

Rózsa Sándor polgármester: az írásos előterjesztés és az ellenőrzési terv kiküldésre került. Az önkormányzat 2009. évi költségvetésének az ellenőrzése, valamint a házipénztár és az általános iskola házipénztárának ellenőrzése szerepel az ellenőrzési tervben.

Bujtor Ferenc képviselő: az iskolánál egy szakmai ellenőrzés is jó lenne.

Rózsa Sándor polgármester: ehhez egy szakértőt kellene felkérnünk, mivel a belső ellenőr ilyen jellegű ellenőrzést nem végez.

Inke Község Önkormányzat Képviselő- testülete 8 igen szavazattal, egyhangúlag az alábbi határozatot hozta. 

Inke Község Önkormányzat Képviselő-testületének
132/2008.(11.18.) számú határozata:
 Inke Község Önkormányzat Képviselő-testülete a Csurgó Kistérségi Többcélú Társulás 2009. évre vonatkozó belső ellenőrzési ütemtervét elfogadja.
Felelős: Rózsa Sándor polgármester
Papné Szabó Mónika jegyző
Határidő: folyamatos

4.)A szennyvízcsatorna beruházásra vonatkozó hitelszerződések módosítása

Rózsa Sándor polgármester: A szennyvízcsatorna beruházáshoz Kereskedelmi és Hitelbank Zrt. nyújtott hitelt, amit az önkormányzatok nem tudtak a megfelelő ütemben visszafizetni a banknak, ezért a bank módosítani kívánja a Beruházási Víziközmű Társulati Hitelszerződést. A módosítás tervezete kiküldésre került, részletesen ismerteti azt. A hitel futamidejét a bank 2 évvel meghosszabbítja. Ezt a módosítás mind a négy falu (Inke, Iharosberény, Iharos, Pogányszentpéter) képviselő-testületének el kell fogadnia. Javasolja, hogy a szerződés módosítás kerüljön elfogadásra, mert ha nem fogadják el, a bank a hitelszerződést felbontja. /A szerződés módosítás tervezete a jegyzőkönyvhöz mellékelve./

Inke Község Önkormányzat Képviselő- testülete 8 igen szavazattal, egyhangúlag az alábbi határozatot hozta. 

Inke Község Önkormányzat Képviselő-testületének
133/2008.(11.18.) számú határozata:
Inke Község Önkormányzat Képviselő-testülete a Kereskedelmi és Hitelbank Zrt. –vel (1051 Budapest, Vigadó tér 1. ) kötött Beruházási Víziközmű Társulati Hitelszerződés 4. számú módosítását elfogadja.
Felhatalmazza a polgármestert a hitelszerződés aláírására.
Felelős: Rózsa Sándor polgármester, Papné Szabó Mónika jegyző
Határidő: 2008. november 30.

5.)A „Jézus Szíve Szeretetotthon” tartós bentlakásos intézményben fizetendő térítési díjról szóló 3/2007. (II.15.) számú rendelet hatályon kívül helyezésről szóló rendelet elfogadása

Rózsa Sándor polgármester: a rendelet tervezet kiküldésre került. Az intézmény megszűnése miatt az intézményben fizetendő térítési díjakról szóló rendeletet hatályon kívül kell helyezni.
/ A rendelet tervezet a jegyzőkönyvhöz mellékelve./

Inke Község Önkormányzat Képviselő-testülete 8 igen szavazattal egyhangúlag az alábbi rendeletet alkotta.

Inke Község Önkormányzat Képviselő-testületének
17/2008.(XI.19.) számú rendelete a „Jézus Szíve” Szeretetotthon tartós bentlakásos intézményben fizetendő térítési díjról szóló 3/2007. ( II. 15.) számú rendelet hatályon kívül helyezéséről.
(A rendelet a jegyzőkönyvhöz csatolva.)

6.)Egyebek

Rózsa Sándor polgármester: Az Országos Mentőszolgálat Alapítvány támogatást kér az önkormányzattól a működésükhöz.

Kovácsné Dr. Gáti Kornélia képviselő: a mentőszolgálat komoly anyagi gondokkal küzd.

Dr. Fliszár Mária képviselő: mivel a betegszállítást kivonták a mentőszolgálatok tevékenységi köréből, ezért a költségvetési támogatásuk jelentősen csökkent.

Tóth Lászlóné képviselő: javasolja, hogy valamennyi támogatást nyújtsanak részükre.

Rózsa Sándor polgármester: 10.000 Ft összegű támogatást javasol.

Inke Község Önkormányzat Képviselő- testülete 8 igen szavazattal, egyhangúlag az alábbi határozatot hozta. 

Inke Község Önkormányzat Képviselő-testületének
134/2008.(11.18.) számú határozata:
Inke Község Önkormányzat Képviselő-testülete az Országos Mentőszolgálat Alapítványt (1027 Budapest, Margit krt. 44. félemelet 1. ) 10.000 Ft, azaz tízezer forint összeggel támogatja.
Felkéri a polgármestert, hogy a támogatás kifizetéséről gondoskodjon.
Felelős: Rózsa Sándor polgármester- a kifizetésért
Határidő: 2008. december 15.

Rózsa Sándor polgármester: ifj. Hajdu Gyula Kossuth u. 18. szám alatti lakos kérelmét ismerteti. A hivatal udvarán tárolt betonlapokat szeretné megvásárolni. Kérdezi a képviselőket, hogy eladják-e ezeket a betonlapokat, ha igen mennyi pénzért.

Bujtor Ferenc képviselő: 30 Ft/db eladási árat javasol.

Karsai György képviselő: 50 /db eladási árat javasol.

Rózsa Sándor polgármester: Felteszi szavazásra, hogy 50 Ft/db darabáron kerüljenek eladásra a betonlapok.

Inke Község Önkormányzat Képviselő- testülete 6 igen, 2 tartózkodás szavazattal az alábbi határozatot hozta. 

Inke Község Önkormányzat Képviselő-testületének
135/2008.(11.18.) számú határozata:
Inke Község Önkormányzat Képviselő-testülete Hajdu Gyula Inke, Kossuth u. 18. szám alatti lakos részére a hivatal udvarán tárolt betonlapokat 50 Ft/db áron értékesíti.

Rózsa Sándor polgármester: A szociális otthonban lévő eszközök záró leltározása elkészült. Ezeket az eszközöket el kellene szállítani az épületből. Az eszközök egy részére ( szekrények, asztalok, székek) igényt tartunk a Polgármesteri Hivatalban, valamint a védőnőnek, a családsegítőnek, a háziorvosnak, az Ibolya Nyugdíjasklubnak, a Tűzoltó és Polgárőr Egyesületnek, és a Rákóczi Sportegyesületnek is szükségük lenne néhány dologra. Az átadás-átvételről jegyzőkönyvet készítünk.

Inke Község Önkormányzat Képviselő- testülete 6 igen, 2 tartózkodás szavazattal az alábbi határozatot hozta. 

Inke Község Önkormányzat Képviselő-testületének
136/2008.(11.18.) számú határozata:
Inke Község Önkormányzat Képviselő-testülete a „Jézus Szíve” Szeretetotthonban lévő a záróleltárban szereplő eszközöket a Polgármesteri Hivatalban, a védőnői szobában, a háziorvosi szobában, a Családsegítő és Gyermekjóléti Szolgálat irodájában, az Ibolya Nyugdíjasklub helyiségében, a Tűzoltó és Polgárőr Egyesület helyiségében, a Rákóczi Sportegyesület helyiségében helyezi el. 
A civil szervezetek részére az önkormányzat az eszközöket térítésmentesen adja át.
Az eszközök átadás-átvételéről jegyzőkönyv készül.
Felelős: Rózsa Sándor polgármester
Határidő: 2008. november 30.

Karsai György képviselő: megkérdezi, hogy mikor lehetne követ vitetni a kisdencsi falurészbe az utak javításához.

Rózsa Sándor polgármester: ez tervben van, amint lesz rá anyagi fedezet, sor kerül az útjavításra.

Diós László képviselő: A Hunyadi utcában lévő tuják kivágása miatt kéri Karsait György képviselőt, hogy segítsen vevőt keresni az ágakra.

Rózsa Sándor polgármester megkérdezte, hogy kinek van egyéb véleménye, hozzászólása. Amennyiben nincs, úgy a képviselő-testület nyílt ülését bezárja.

A nyílt ülés 17.00 órakor kezdődött és 18.10 órakor ért véget.

K.m.f.t.

                Rózsa Sándor                                                                        Papné Szabó Mónika
	    polgármester                                                                              jegyző

Jegyzőkönyv – hitelesítők:

                          Karsai György			                      Dr. Fliszár Mária                                    
      képviselő                                                          képviselő